# 14/2019. (X. 14.) MÜK szabályzat[[1]](#footnote-1) a kamarai tagdíjról szóló 13/2017. (XI. 20.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 6. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a következő szabályzatot alkotja:

## A kamarai tagdíjról szóló 13/2017. (XI. 20.) MÜK szabályzat módosítása

### A Tagdíj Szabályzat 5.11. pontja helyébe a következő rendelkezés lép:

„5.11. Nem részesül, és nem részesíthető kamarai tagdíjkedvezményben vagy tagdíjmentességben az, akinek tagdíjtartozása vagy végrehajtható kamarai határozaton alapuló más tartozása van, kivéve, ha az 5.12. pont a) alpontjában foglalt kamarai tagdíjat egy naptári évre előre egy összegben megfizeti és ezzel egyidejűleg a tagdíjtartozását, illetve végrehajtható kamarai határozaton alapuló más tartozását teljes egészében megfizeti.”

### A Tagdíj Szabályzat 5.12. pontja helyébe a következő rendelkezés lép:

„5.12. A területi kamara elnöksége a tagdíjból, illetve annak a kérelemre adott tagdíjkedvezménnyel csökkentett részéből legfeljebb 10%-os mértékű tagdíjkedvezményt adhat

a) a kamarai tagdíj egy naptári évre előre egy összegben történő megfizetése esetére vagy

b) a kamarai tagdíj megfizetésére kötelezett részére, ha a tagdíjfizetési határidőt megelőző legalább egy évben a tagdíj megfizetésével nem esett késedelembe.”

### A Tagdíj Szabályzat a következő 6.1/B. ponttal egészül ki:

„6.1/B. Ha a kamarai tagdíj alanya a tárgynegyedév második hónapjának 15. napjáig átjegyzésre kerül valamely területi ügyvédi kamarába, a korábbi területi ügyvédi kamara a tárgynegyedévre megfizetett tagdíjat az új területi ügyvédi kamara kérelemére köteles az új területi kamara részére átutalni.”

### A Tagdíj Szabályzat 7.1. pontja helyébe a következő rendelkezés lép:

„7.1. A kamarai tagdíj megfizetésére kötelezett, ha tagdíjfizetési kötelezettségét határidőben nem teljesíti, a mulasztással érintett minden rész vagy egész naptári hónap után a legutóbbi tagdíjfizetési határidő napját követő munkanapon fennálló tagdíjtartozás 3%-ának megfelelő mértékű késedelmi tagdíjat köteles fizetni.”

## Záró rendelkezések

### Ez a szabályzat 2020. január 1-jén lép hatályba.

Budapest, 2019. október 14.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. október 14-i ülésén fogadta el. [↑](#footnote-ref-1)